정조 24년
庚申四月二十日辰時上御熙政堂藥房入診諸承旨持公事入侍大臣備局堂上追後入侍時都提調李時秀提調徐邁修副提調曺允大假注書沈英錫左承旨徐有聞右承旨崔獻重右副承旨南履翼同副承旨趙弘鎭左副承旨閔昌爀假注書李允謙事變假注書崔漢翼領議政李秉模左議政沈煥之戶曹判書李在學兵曹判書趙鎭寬吏曹判書徐龍輔禮曹判書李晩秀知訓鍊徐有大刑曹參判申大顯行護軍李得濟申大謙李漢豐修撰沈奎魯掌令韓啓玉以次進伏訖秉模等曰近日以雨澤之稍悶過費聖慮矣聖體候若何上曰一樣矣秉模等曰眼部浮高之症今則何如上曰今已差復而近得良方朝夕每服萵苣菜大抵此菜性味至冷故滌煩爽膈晝寢姑無論夜亦少睡矣秉模曰性味近於至冷則朝夕進御下情不無憂慮矣上曰頭部手部之每患燥熱專由於煩鬱之致初夏以前已爲引飮而自服萵苣菜以後引飮稍減午間昏困者快祛眞可謂辟睡方其間一日之雨雖或少弛于中而若其爽煩少睡實賴萵苣菜之效矣秉模曰外間以爲若服萵苣菜則食後昏困無人不然云而醫書則曰明目少睡云矣上曰他人則不見效而予則得效此亦未可知也萵苣菜若節晩則繼以櫻桃殆若常服丸藥服此以後眼患快祛寢食稍穩近年夏節之安過其效實多以此觀之膈間之自來熱氣推可知也秉模等曰王大妃殿氣候何如上曰一樣矣秉模等曰惠慶宮氣候今則益臻平復乎上曰漸至差復矣時秀曰連傅鄭醫所製藥而果得效乎上曰其效之神奇不啻如皮載吉之膏藥矣鄭億祚卽鄭景祚之四寸而提調知之云然否邁修曰臣待罪海營時招見試其醫術果多精通處臣之遞來後薦使於親知間幾皆見效蓋其術業本非別方而隨處推移大體瘡腫藥無非神效矣時秀曰比皮載吉則大有勝焉云矣上曰康命吉炙法甚得對症之劑慈宮癤候大體似腫非腫水洗則反有害焉今幾乾淨而手部屈伸尙或未便是爲伏悶時秀曰醫官旣已待令入診何如上曰置之上曰使行先來姑無消息而計其日字則不久當入來卿行則當發於七月間矣今番之行何等慶幸所重何如以卿筋力雖可强矣而但衰境冒暑作行不無慮焉且七月於卿好矣秉模曰當依下敎治發而日前已爲仰達矣彼中旣已預知則奏請行之屢朔遷延亦似如何七月若作行則節使前似難回還此亦不可無商量者矣上曰顯廟辛卯年嘉禮卽十二月也予之三揀擇時以外間痘患之熾盛退行於十二月其日卽聖后嘉禮日豈不慶幸今番擇吉亦當於十二月定行別宮修理等節戶判已爲看審而予則於先朝一次陪往景慕宮陪奉時又爲歷入而其後久不見今番不可不一番看審矣仍敎曰周公何等大聖而無逸一篇七更端屢致念焉予亦如卿等所謂筋力奔奏少寓無逸之義而前日之頻接臣僚者近漸罕接此無他或慮夫上下酬酢之間未知出何許說話且其入侍者亦安知盡是法家拂士如是而承旨持公事入侍外果難召接此亦出於不得已也日前見李義鳳其所狂瞽之說比前稍減而以卿等不能進賢退不肖多有致慨之語近來人出入者未聞有語及君相之間則李義鳳致慨之談亦朝廷之好說話矣秉模曰聖敎誠然矣上曰雨澤稍閟誠甚可悶而節序則閏朔在耳且三月之後旣得大水則及今惜乾固已慮之而此與秧節之時急有異矣秉模曰得雨於春上甲則水患可慮云而三月以後近久未得浹洽之雨則此亦俗說矣上曰立夏日之雨有損綿農云然則十三日不雨還可幸也上曰次對爲之秉模曰藥房提調徐邁修未承先退之命而徑先退出從重推考何如上曰依爲之出擧條秉模曰行上護軍金載瓚備局堂上還差使之察任何如上曰依爲之出擧條秉模曰刑曹判書李祖源以向來事謂有情勢久不行公今日賓對亦不進參事體所在誠極未安不可不推考警責矣時秀曰今番則果有實病不得入來云矣上曰是豈成說當初事旣非朝廷之美事雖故重臣鄭民始在時旣已事過之後不必以此每每提引況今故重臣身後豈可以廟堂之一番草記仍作鐵限於官職去就乎設有拶逼於自己身上律名則不過罷推也且廉防去就有時乎參酌時措之宜昨日事廉防爲重則從廉防邊今日事事面爲重則從事面邊者道理當然而近日聞一官箴之言便生引入之計言必稱四維爲重云四維非不重也而豈謂此等沒模捉之事乎一言而蔽之曰朝廷不尊體統漸壞而然也在昔先朝以閔通洙兄弟處分事觀之先大王出天之孝追慕之誠其於通洙兄弟愛惜之顧護之果何如通洙之秉執亦何如而因一大臣事平日愛惜之人三木囊頭處分快斷則先朝規模之嚴正槪可仰想矣今則無非敢諫之士而夷考其行外面易知之格例亦皆矇昧制度規模之漸至陵夷姑無論外面格例無難擺脫筵中每發此說矣不幾何安知不有在家而不拜其父在朝而不爲肅拜者乎言念及此不覺慨然而寒心歲月如流予之臨御已爲三十年三十年看來自然有眼慣顔熟者情亦厚矣乃其虧壞體統者亦不能斷之以律蓋亦有所斟量者存而在下者只思一線他逕任其行止不思所以尊體統之道乎制之於外以安其內正衣冠尊瞻視等良箴美訓亦不出外面敬字上工夫依樣着手莫如敬也蓋其防範亦莫如敬故也然則格例體統決不可放倒也明矣卿等亦務存古規以正百僚則豈不幸歟不必出擧條以此言及于秋判可也秉模曰聖敎誠至當矣上曰孔子刪詩書也詩則只存三百篇而衛小國也然而賓之初筵抑戒等篇載之於雅竝美於天子之列者蓋武公賢君也竊取其抑抑威儀惟德之隅表以出之則人之威儀亦豈非象德之符乎外面格例雖若煩瑣而不可少忽者此也秉模曰格例豈云煩瑣至爲簡略昔之賢士大夫正顔色斯近信出辭氣斯遠鄙悖端委廟堂以正百官而如臣無似徒貽伴食之譏無一事可以彈壓朝紳李義鳳所云不能進賢退不肖者反未免恕之太過若進一賢雖未退不肖猶可爲之而退朝思惟果無薦進之賢則李義鳳之說尙云晩矣上曰李義鳳能語及君相之間故旣聞之不可不傳于卿等矣以今樣子賢者固難得矣而最可悶者自脫於拘束以渠任意爲之言語則率多俚說衣服則皆是燦爛東人之子粲粲衣裳西人之子葛屨履霜詩人之所發嘆粲粲與弊弊其爲不中則一也今番見新榜人服色則幾箇新恩章服諸具擧皆一色華麗此亦豈非尙侈之一端乎鮮明因不足取弊垢亦不必貴凡事莫如按本爲之則庶可維持而擧昧此箇道理轉尙侈靡以衣服飮食之不若人爲一端羞恥事此已萬萬寒心且觀其貌聽其言則或可知其如此如彼而近來人一副規模一言之中設爲幾疊郛郭雖聖人復起莫知其言外之旨如是而賢人良士何處得來新進少年來頭可謂鵬程九萬里而轉相學得駸駸然入於俗套則方來之慮豈云少乎秉模曰聖敎誠然矣秉模曰卽見開城留守金勉柱報備局辭緣則以爲本府勅庫餘儲未滿一勅之需故今番加下之數爲三千五百八十餘兩且來頭勅需亦不可不豫備京外某樣錢中限二萬兩從速劃給云矣曾於年前爲補該營勅需劃給公穀二萬石以爲取耗支用之地矣今以穀在道某樣公貨稱此數先爲推移仍以每年耗條作錢還報事甚便好故敢此仰達矣上曰依爲之出擧條上曰今番新及第沈英錫卿其知之否煥之曰故判書沈檀之曾孫也上曰沈英錫注書望以武家人與在鄕人參擬此蓋洪奭周後生也故未諳其時事實而然也辛丑年先朝出閤時故重臣沈檀以未肅拜之賓客挺身求對能成捧日之功豈不難乎且其爲禁堂時與委官隨事爭執多有救解之功至於徐德修事倡周官八儀之論其家人之終始全保寔此人之力也又若李喜之之母則依李洁母之例俾免攸司之律其所平緩之論傅生之功果何如乎先朝每敎曰沈檀忠臣也功臣也特加眷注於其家人故故判書沈瑴登第後一年內超五資沈墣亦爲實注書者蓋出念舊償功之聖念也非以一邊人之攻之而曲爲之地也其所以然如此卿等亦當以此等事轉相告諭於新進矇昧者使之知悉抄啓當從速爲之卿等亦留念俾無當入者不入之嘆可也抄啓當爲者未知有幾人耶煥之曰大體簡選爲貴而舊榜亦有可爲者通計十數人矣上曰某某人歷數可也煥之曰承文正字金邁淳旣有給暇之命故至今不擬於堂后假官望抄啓則似可入之其外當入者李泳夏呂東植申緯金箕殷吳淵常趙鐘永尹鼎烈尹日逵沈英錫曺錫正矣又其外舊榜中宋應奎以宋麟壽之後孫地處凡節可合抄啓矣秉模曰今番以其峻選雖不得入豈無復選乎上曰然矣新及第金秀鍾雖曰武家之人人固精明文亦夙就今番進退賦瞥眼間製進十句而句句佳作如此之人無甚卑之善爲培養則亦可謂作成之道矣仍敎曰秋間監試士習所當嚴飭而今番科場之雜亂萬不成說特以慶科也故置之勿論如是而不無蕩然之慮來頭則各別申明舊規俾無如前之弊可也先朝五十年屢設科場而收券之最多者猶不過萬張此亦以爲初有矣近來則甲寅收券爲二萬張今番爲三萬張如是則來年必爲四萬張此豈人才之蔚興而然乎莫非科製蕩然之致雖抄啓文臣輩不文之人初不敢生念於某條選入則儒生亦必聞而知戢預爲曉告可也仍命大臣就座在學曰各道所在戶曹穀漸益耗縮不能支用多有加下之邑不得以他衙門穀推移以用而常賑穀旣不得如例會減之故磨勘文書亦未成送者已至五六年之久各邑之取用他穀乃是不可已之事而旣用之後不卽會減穀簿之漸有紊亂勢所不免揆以事面萬萬可悶一番釐正然後可無此弊臣意則見今加下之數先以常賑穀會減嗣後支用之道亦爲從長變通在所不已下詢大臣處之何如上曰大臣之意何如領議政李秉模曰此事不可不一番變通而純用常賑穀則又有來頭俱乏之慮退與該堂詳考穀簿更加爛商後草記稟處恐宜矣上曰依爲之出擧條仍敎在學曰本曹郞廳李靖模以乃父之子綜密邊太不足其外新除郞廳亦似無履歷戶曹事專責於前例別例房而所掌之人如此何以守財賦乎此後差出者各別擇擬可也秉模曰守財賦之人做事綜密然後庶可擔當矣上曰殆同執策而臨之曰無馬也世豈無人乎卿必留念另擇也在學曰謹奉敎矣鎭寬曰內贍寺釐弊之方前伏承下敎矣公用之每年不足殆近半千在前輒間十年請得惠廳錢四千兩以爲取殖補用而惠廳則計年除留於貢債矣己酉所貸者昨年已悉還報勢當更貸而惠廳則事勢與前漸異持難於每每許貸本寺則猶以前貸之數少其所取殖僅救目下之急而不足爲經遠之圖必也加數請得退限還報則其間殖利自可饒足計其逐年公用之嬴餘足當初貸來之元數則不煩更請自立本錢云而此亦有難便者大抵給債取殖必當專責於所管貢人若此不已該貢終至凋殘而錢還斂散難保其久而無弊爲今之計莫如合司於供上六司中而六司中惟義盈庫則三日供上之限相同供上之物亦多相同若於該庫別立內贍一色使之專管本寺所進牛毛油醋等物而官員則通融入直員役則各受本料彼此相資無所掣礙而每年本寺之官用等屬皆無所費足可以補公支過其舊廨則自當斥賣報債最爲無弊在昔司醞合於內資豐儲合於長興已例亦多可以旁照至於本寺提擧則歸重於義盈而屬之度支例兼可也歸重於本寺而仍置亦無不可郞廳三員則合司之後一員足矣二員則有闕勿補可也或分屬於日供衙門之員少處亦無不可而此則事係官制變通非臣所敢言竝下詢大臣處之何如上曰大臣之意何如秉模曰凡事之難於變通以其此益而彼損而今此合屬之論別無彼此之相妨臣於閤外聞而稱便旣已合屬之後提調自當歸於度支長之例兼而郞官二員則有闕勿補似宜矣煥之曰臣與領相之意別無所異矣時秀曰內贍事勢宜有變通久矣合屬之論蓋出於不獲已而旣以已合屬則揆以汰冗官之道提調郞官竝不當仍置矣上曰諸說似然就其中方便亦無不可者且以官方言之稍異於司畜歸厚等司矣出擧條晩秀曰見今式年監試在前臣曹將修入科擧事目矣向日庭試適當千一大慶八方觀光至於十萬其數場屋紛沓勢所使然而或認以科規之稍解則大非朝家之本意日前弛張之敎實仰聖念之及此而從前科場之不嚴卽有司之責何可每每仰煩飭敎乎監試照訖講載在大典此而能修明則實爲嚴科場之要道第因每或捧講之臨時設行應講儒生一齊坌集悤急了當全欠嚴明之意年前以講期定限事收議大臣未及停當矣自今式京外照訖講皆令科前三四朔開講而如是則儒生輩或有觀望遷延開講初絶罕來赴臨科後始爲齊到之慮自開講至撤講預爲定限如有法典所許有實故不得卽赴者依陳試例呈于照訖所受公文進講此外過限者一切勿許試官則不必以四館官員差出以成均館久任郞廳三員及四學敎授輪日分進于泮宮隨到隨捧嚴其規而寬其限俾無草率錯雜之弊諸道則毋論文蔭武令各邑守令捧該邑儒生之講修成冊送于京試官處願赴漢城試者亦令該邑捧講道臣收聚成冊報于臣曹自臣曹移送照訖所詳細考準始給帖文而或有鄕儒之前已上來難於往還者呈于照訖所許其赴講入門時禁亂官考察帖文等事各別申嚴而隨從寫手之冒持帖文者如或現發當初捧講之照訖試官及各該守令從重論勘諸道越講成冊收送時落講儒生姓名亦爲一體錄送以爲憑考防奸之地照訖捧講自有法式而前此試官或拈出疑義於原章之外或出題而試其製述務欲尙嚴反損試體此後則只以能通音吐及原章文義者爲試講之準的事嚴飭試官以臣所奏出擧條知委中外使應講儒生咸知惕勵毋或犯科似合事宜而開講撤講期限不可無一定之頒令臣意則京中及近道自閏四月初一日開講至七月初十日撤講遠道則閏四月初旬內開講至七月初十日撤講則似爲便好下詢大臣處之何如上曰大臣之意何如秉模曰弛而不張文武不爲向讀弛必有張之敎不勝欽誦今此禮堂所奏實爲對揚明命修擧舊章之道而捧講之定限可防臨期雜遝之弊臣無容他議矣煥之曰申修講法以嚴科規實合時措之義今此禮堂所陳監試照訖之式損益舊章節目詳備以此諸條頒令於京外嚴飭遵行似有實效矣時秀曰嚴其規以杜濫雜之習寬其限以除紛還之弊預頒京外咸使惕勵實合修明之道臣亦無他議矣上曰第試之出擧條晩秀曰臣因此而又有區區愚見矣科弊卽初元綸音中一事其時命大臣諸臣博議以聞而鄭重因循迄未得通變之良策大抵不能復賓興鄕貢之法則所謂通變皆苟也而古今異宜不敢遽議就國朝科製論之最是講與製不可偏廢今日之百千萬事惟患經學之不明我聖上勤勤懇懇以先經術後文藝爲作人導俗之本二十年于玆而世之操觚負笈者罕聞有能通一經者人才之不興文風之不振士習之不古職由於此口耳句讀之業雖未必有補於眞正經學而比之詞賦騈儷之一日得失不啻賢矣則矯今之弊宜自科擧始先朝己卯大小科先製後講圓點生先講後製特敎定式著爲節目行之多年因事中輟其後一經復舊之議終未歸一未得施行而年來日次殿講時圓點生特許赴講殿講入格人時或以製述比較蓋出於勸課成就之聖念臣於待罪泮長時頻聞兩齋諸生曉燈讀書之聲丕變之效有如是矣旣知其效不可不擧而行之臣意則依己卯節目每年圓點儒生日次殿講從自願講一經除釋背誦取粗以上更以製述試取試官則依殿講試官員數恩賞則待下敎至於春秋到記雖不拘於圓點以數百齋舍之儒試一篇功令之文遽占科第終涉無漸國朝故事庭謁聖亦有不賜第之時故大司憲金繼輝居魁只赴會試故宰臣成好善三魁始得登第庭謁聖猶然況到記乎且節製賜第出自特恩而古則輒有爭難之論盛際美風亦可見矣此後則到記節製三下以上入格人更試以一經講或更試以製述臨時稟旨擧行則其在崇經術嚴科規述舊章杜倖門之道一擧兼得而京外多士亦必興起聳動益勉攻業雖非大變通庶有小利益而事係科製下詢大臣處之何如上曰收議大臣以草記稟處可也出擧條上曰臺諫進前啓玉曰北道南關監試所例爲輪回各邑矣一自恒定營下邑之後赴擧生等咸願依前輪回便好請下詢道臣處之上曰試于營下卽不過試可之意諸道事亦然關問便否隨時闊狹或仍舊貫亦曾有成命不必更爲分付至於評事都事之互換南北掌試古今異宜徒有往來之弊端試邑雖仍舊貫此一款當依近年已試之例先爲分付該曹可也出擧條仍命次對先退命允大等讀奏公事獻重允大履翼弘鎭以無公事先退昌爀讀奏慶尙監司申耆狀啓有旨祗受事命入之命書傳敎曰政官牌招開政又命書傳敎曰未肅拜傳旨未下及在外玉堂許遞今日政差出待下批牌招使之備員入直仍命退承史以次退出